รองผู้บัญชาการตำรวจแห่งชาติ ยืนยันความพร้อมการดูแลรักษาความปลอดภัยการประชุมสุดยอดอาเซียน พร้อมเข้มงวดตรวจประวัติบุคคลเดินทางเข้าออกประเทศ โดยยังไม่มีสถานการณ์ที่น่ากังวล
พลตำรวจเอก ศรีวราห์ รังสิพราหมณกุล รองผู้บัญชาการตำรวจแห่งชาติ ยืนยันความพร้อมการดูแลรักษาความปลอดภัยและการจราจร ในการประชุมสุดยอดอาเซียน ครั้งที่ 34 ระหว่างวันที่ 20-23 มิถุนายนนี้ โดยสำนักงานตำรวจแห่งชาติ ได้มีการเตรียมแผนไว้ทั้งหมดแล้ว รวมทั้ง ซักซ้อมแผนรักษาความปลอดภัยอย่างรอบด้าน ทั้งบริเวณที่พักของผู้ที่จะเข้าร่วมประชุม สถานที่จัดการประชุม พร้อมเฝ้าระวังตามจุดสูงข่มต่าง ๆ อย่างเข้มงวด และเชื่อว่า ภาพรวมการจัดการจราจร จะไม่กระทบต่อประชาชนทั่วไป เนื่องจาก วันประชุมใหญ่ เป็นช่วงวันหยุด         นอกจากนี้ ได้กำชับให้สำนักงานตรวจคนเข้าเมือง เปิดช่องทางพิเศษ อำนวยความสะดวกเรื่องการเข้าเมือง ให้กับผู้ที่เข้าร่วมประชุมสุดยอดอาเซียน ขณะเดียวกัน ก็เพิ่มความเข้มงวดการตรวจสอบบุคคลที่จะเดินทางเข้าออกประเทศด้วย โดยเฉพาะ ผู้ที่มีประวัติอาชญากรรม หรือ บุคคลเสี่ยงที่จะเข้ามาเคลื่อนไหวก่อเหตุความวุ่นวาย หากพบจะผลักดันออกนอกประเทศทันที         รองผู้บัญชาการตำรวจแห่งชาติ กล่าวด้วยว่า จะมีการเปิดศูนย์ปฎิบัติการรักษาความปลอดภัยการประชุมสุดยอดอาเซียน สำนักงานตำรวจแห่งชาติ เพื่อบูรณาการติดตามข้อมูลและสถานการณ์ต่าง ๆ ตั้งแต่ก่อน ระหว่าง และ หลังการประชุม พร้อมขอความร่วมมือประชาชนในการช่วยเป็นหูเป็นตา เฝ้าระวังสิ่งผิดปกติ รวมทั้ง ขอความร่วมมือกลุ่มใด ๆ ก็ตาม อย่าออกมาเคลื่อนไหวที่จะสร้างความเสียหาย หากมีการละเมิดกฎหมาย ตำรวจก็จะดำเนินการตามกฎหมายอย่างเคร่งคัด และยืนยันว่าสถานการณ์ไม่น่าเป็นห่วง#อาเซียน #การประชุมสุดยอดอาเซียน #สำนักงานตำรวจแห่งชาติ #กรมประชาสัมพันธ์ #สำนักข่าว